Rīgā, 2021.gada 29.decembrī

Upesleju sākumskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Upesleju sākumskola un tās īstenotās izglītības programmas *Pamatizglītības 1. posma (1.-6.klase) programma* un *Speciālās pamatizglītības 1.posma (1.-6.klase) programma izglītojamajiem ar mācīšanās traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ir uzsākusi ieviest pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas.

Upesleju sākumskolas stiprās puses ir labvēlīga, atbalstoša, droša sociāli emocionālā vide izglītojamo izaugsmei, iestādē izveidojies pozitīvs mikroklimats, kas motivē personālu mērķtiecīgam darbam, bet izglītojamos - radošam mācību procesam. Skolā tiek sniegts kvalitatīvs un mērķtiecīgs atbalsts izglītojamiem ar speciālajām vajadzībām. Skolā ir veiksmīgi organizēta sadarbība ar izglītojamo ģimenēm, nodrošinot regulāru informācijas apmaiņu par izglītojamo mācību sasniegumiem, uzvedību un izaugsmes dinamiku, aktīvi iesaistot izglītojamo vecākus skolas pasākumu plānošanā un īstenošanā; vecāki kļuvuši par lielisku atbalstu savu bērnu mācīšanas un mācīšanās procesa izaugsmei. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolai ir kvalitatīva un atbalstoša sadarbība ar dibinātāju, kopienu un vecākiem, kā arī skolas aktīvā darbība starptautiskajos projektos veicina papildus finanšu piesaisti, bagātina pedagogu profesionālo pieredzi un veido pozitīvu iestādes tēlu.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vietniekiem, pedagogiem, dibinātāja pārstāvjiem, izglītojamo vecākiem, izglītojamajiem, atbalsta personālu.
2. Sarunas ar izglītības iestādes vadītāju, vietniekiem.
3. 5 mācību stundu vērošana klātienē, izmantojot videotehnoloģijas, t.sk., divu mācību stundu analīze.
4. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem ar pedagogiem un iestādes vadītāju.
5. Izglītības iestādes (virtuāla) apskate (kopā ar izglītības iestādes vadītāju, vietnieci izglītības jomā un vietnieku saimnieciski administratīvajā darbā).
6. Dokumentu izpēte (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, e-klase, audzināšanas darba prioritātes trīs gadiem un to izvērtējums, darba plāns mācību gadam).
7. Fokusgrupu diskusija par iestādes plānošanas jautājumiem, kurā piedalījās iestādes padome.
8. Tīmekļa vietnes informācijas izpēte

Kā svarīgākos turpmākajos gados skolai veicamos darbus akreditācijas ekspertu komisija ir noteikusi: noteikt skolā vienotus kvalitatīvas un efektīvas mācību stundas kritērijus, paredzot sasniedzamā rezultāta izvirzīšanu katrā mācību stundā un dažādus atgriezeniskās saites sniegšanas veidus - par uzdevumiem, procesu un izglītojamā personības izaugsmi; palielināt mācību procesā individualizāciju un diferenciāciju; sadarbībā ar dibinātāju definēt konkrētus, izmērāmus izglītības programmu kvalitatīvos un kvantitatīvos sasniedzamos rezultātus, kas jāsasniedz izglītības programmu noslēgumā; pilnveidojot izglītības iestādes atbalsta sistēmu darbā ar talantīgajiem izglītojamajiem.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītājs Vilis Deksnis